ΚΑΝΟΝΙΣΜΟΣ (ΕΚ) αριθ. 1585/97 ΤΟΥ ΣΥΜΒΟΥΛΙΟΥ της 24ης Ιουλίου 1997 περί των λεπτομερειών εφαρμογής της αποφάσεως αριθ. 1/97 του συμβουλίου συνδέσεως ΕΚ-Κύπρου για παρέκκλιση από τις διατάξεις που αφορούν τον ορισμό της εννοίας «καταγόμενα προϊόντα» ή «προϊόντα καταγωγής» της συμφωνίας συνδέσεως μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι η συμφωνία συνδέσεως μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας (1) υπεγράφη στις 19 Δεκεμβρίου 1972 7 ότι άρχισε να ισχύει την 1η Ιουνίου 1973 7

ότι το πρόσθετο πρωτόκολλο (2) της εν λόγω συμφωνίας υπεγράφη στις Βρυξέλλες στις 15 Σεπτεμβρίου 1977 7 ότι άρχισε να ισχύει την 1η Ιουνίου 1978 7

ότι, κατ' εφαρμογή του άρθρου 25 του πρωτοκόλλου σχετικά με τον ορισμό της εννοίας «καταγόμενα προϊόντα» ή «προϊόντα καταγωγής» και της μεθόδους διοικητικής συνεργασίας, που προσαρτάται στο εν λόγω πρόσθετο πρωτόκολλο, όπως παρατάθηκε με το άρθρο 2 του πρωτοκόλλου για τον καθορισμό των όρων και των διαδικασιών εφαρμογής του δεύτερου σταδίου της συμφωνίας συνδέσεως μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας και την προσαρμογή ορισμένων διατάξεων της συμφωνίας (3), που υπεγράφη στο Λουξεμβούργο στις 19 Οκτωβρίου 1987 και άρχισε να ισχύει την 1η Ιανουαρίου 1988 ως αναπόσπαστο τμήμα της συμφωνίας, το συμβούλιο συνδέσεως ΕΚ-Κύπρου εξέδωσε την απόφαση αριθ. 1/97 (4) για παρέκκλιση από τους κανόνες καταγωγής που ισχύουν για ορισμένα υφαντουργικά προϊόντα 7

ότι θα πρέπει να καθοριστεί η διαδικασία εφαρμογής της εν λόγω απόφασης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η Επιτροπή διαχειρίζεται τις ποσότητες που αναφέρονται στο παράρτημα Ι της απόφασης αριθ. 1/97.

Αν ένας εισαγωγέας υποβάλει σε κράτος μέλος διασάφηση θέσεως σε ελεύθερη κυκλοφορία για ένα προϊόν που καλύπτεται από πιστοποιητικό EUR 1 και φέρει την ένδειξη που προβλέπεται στο άρθρο 4 της απόφασης αριθ. 1/97 και αν η αίτηση αυτή γίνει δεκτή από τις τελωνειακές αρχές, το ενδιαφερόμενο κράτος μέλος προβαίνει, με κοινοποίηση προς την Επιτροπή, σε ανάληψη ποσότητας που αντιστοιχεί στις ανάγκες του.

2. Οι αιτήσεις ανάληψης που φέρουν την ημερομηνία αποδοχής των εν λόγω διασαφήσεων διαβιβάζονται στην Επιτροπή χωρίς καθυστέρηση.

3. Οι αναλήψεις εγκρίνονται από την Επιτροπή σε συνάρτηση με την ημερομηνία αποδοχής των διασαφήσεων θέσεως σε ελεύθερη κυκλοφορία από τις τελωνειακές αρχές του ενδιαφερόμενου κράτους μέλους, στο μέτρο που το επιτρέπει το διαθέσιμο απόθεμα.

4. Αν ένα κράτος μέλος δεν χρησιμοποιήσει τις ποσότητες που ανέλαβε, τις επιστρέφει το συντομότερο δυνατόν.

5. Αν οι ποσότητες που ζητούνται είναι μεγαλύτερες από το διαθέσιμο απόθεμα, η χορήγηση γίνεται κατ' αναλογία των αιτήσεων, σύμφωνα με την παράγραφο 3. Η Επιτροπή ενημερώνει τα κράτη μέλη για τις πραγματοποιούμενες αναλήψεις.

Η εξάντληση μιας ποσότητας γνωστοποιείται χωρίς καθυστέρηση στα κράτη μέλη.

Άρθρο 2

Ο παρών κανονισμός εφαρμόζεται για μια περίοδο δύο ετών, από τις 28 Ιουλίου 1997.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 1997.

Για το Συμβούλιο

Ο Πρόεδρος

M. FISCHBACH

(1) ΕΕ αριθ. L 133 της 21. 5. 1973, σ. 2.

(2) ΕΕ αριθ. L 339 της 28. 12. 1977, σ. 2.

(3) ΕΕ αριθ. L 393 της 31. 12. 1987, σ. 2.

(4) Βλέπε σελίδα 36 της παρούσας Επίσημης Εφημερίδας.